林景程同姜大衞合作勁開心 王嘉慧做「小三」爭上位
2024年04月05日 23:01
東網電視
更多新聞短片
由藝人陳展鵬、林夏薇、馮盈盈主演的無綫劇集《逆天奇案2》昨晚劇情講述社團洪勝話事人賀堅(姜大衞飾)打算退隱江湖,賀堅兒子賀永權(林景程飾)和韓耀星(翟威廉飾)欲爭話事人之位,兩雄相爭引起警方高度關注。
林景程受訪時坦言能夠與姜大衞合作感到好開心,笑言:「同John哥呢種咁傳奇嘅演員演戲,可以近距離感受佢點樣去演一場戲,呢啲機會真係好難得,覺得對演戲嘅人嚟講,John哥真係可以講得上係活寶藏!」他亦透露有向姜大衞請教演戲心得:「我記得未埋位前請教過佢,會用咩方法投入角色同點樣控制淚水,佢真係毫不吝嗇咁分享,仲即場示範點樣控制淚水,睇佢做好似好易咁,但實際真係幾廿年功力嚟!」
早前林景程在《下流上車族》與金像影后鮑起靜結母子緣,如今再與亞洲影帝姜大衞結父子緣,名副其實「影帝影后御用仔仔」,對此景程直言感到榮幸:「兩位都係我以前諗都唔敢諗可以合作到嘅前輩,依家仲可以演到佢哋個仔,坦白講呢啲機會真係可遇不可求,希望未來仲會有呢啲機會啦!」
另外,飾演小三Jenny的王嘉慧(Cathy)亦備受網友注意,她化身性感尤物上演「小三爭上位實錄」,除了講大話逼林景程離婚外,被大婆吳沚默捉奸時,更不失霸氣與對方拉扯對罵,與平日斯文形象反差極大。Cathy受訪時自爆是《逆天奇案》粉絲,她說:「第一輯係全部都有追睇晒,覺得自己有份參與《逆天2》好神奇,好開心同埋感恩。」演戲年資尚淺的她,續指今次角色很有挑戰性:「始終同平時嘅自己好唔同,都會擔心演唔出嗰種效果,所以都有做好多功課,參考其他劇集、電影類似嘅角色係會點樣去做。」
而提到與吳沚默(Momo)的拉扯對罵戲,Cathy坦言:「一開始其實有啲唔好意思,驚喺拉扯途中會整親對方,但係Momo佢好好,鼓勵我放膽去做,好帶到我入戲令到我好投入,所以拍嗰陣完全係冇呢一方面嘅顧慮。」